作者:無名氏
標題:綠頭鴨・多麗
內容:斂同雲。破臘雪霽前村。佔陽和、孤根先暖，數枝已報新春。如青女、謾同素質，笑姑射、難並天真。疏影橫斜，澄波清淺，暗香浮動月黃昏。山驛畔，行人立馬，回首幾銷魂。江南遠，隴使趁程，踏盡冰痕。有個人人，玉肌偏似，移我常對金尊。拈纖枝、鬢邊斜戴，嗅芳蕊、眉暈潛分。素臉籠霞，香心噴日，壽陽妝罷酒初醒。待調鼎、須貪結子，忍見落紛紛。霜天曉，愁聞畫角，聲斷譙門。